
Hoofstuk 1




      Die volmaakte en die onvolmaakte wil van God 

    


    
      ... sodat julle kan beproef wat die goeie en welgevallige en VOLMAAKTE WIL VAN GOD is.

    

  


  
    
      Romeine 12:2



      Die wil van God kan beskryf word as volmaak of as onvolmaak. Die onvolmaakte wil van God word onvolmaak genoem omdat dit die voorkoms het van die ware wil van God, maar dit is nie werklik wat God wil hê nie.


      Die volmaakte wil van God is die volledige, volgroeide en volle wil van God. Die onvolmaakte wil van God is wat God mense toelaat om te doen selfs al is dit nie sy eerste keuse vir hulle nie.

    


    
      Die volmaakte wil van God


    

  


  
    
      
        	
          Die volmaakte wil van God is die plek waar God jou werklik wil hê. God is tevrede met jou wanneer jy in sy volmaakte wil is en Hy is opgewonde wanneer jou naam genoem word.

        


        	
          In die volmaakte wil van God is jy uitstekend geplaas en pas jy presies in die oorspronklike plan van God in.

        


        	
          In die volmaakte wil van God voldoen jy volkome aan die behoeftes waarvoor God jou ontwerp het.


          Die onvolmaakte wil van God

        

      


      
        	
          God laat sy kinders in sy onvolmaakte wil toe as gevolg van hulle opstandigheid en verwerping van sy oorspronklike en volmaakte plan vir hulle.

        


        	
          Wanneer jy in die onvolmaakte wil van God is, is God nie werklik met jou tevrede nie. Hy aanvaar jou net, Hy is geduldig met jou en Hy gee vir jou tyd om te bely.

        


        	
          In die onvolmaakte wil van God mag dit lyk asof jy God se guns geniet, maar jy is onvolledig in jou diens aan God en jy vervul nie God se oorspronklike doel met jou lewe nie.

        


        	
          Die onvolmaakte wil van God is die plek waar jy ontoepaslik geplaas is en waar jy ook ongekwalifiseerd vir jou taak is.







  


  
    


    
      Om van die volmaakte na die onvolmaakte wil van God te beweeg


      Dwarsdeur die Bybel sal jy voorbeelde vind waar God mense toegelaat het om te doen wat hulle wil, al was dit nie sy volmaakte wil vir hulle nie. Die meeste van die tyd was God se mense vol rebellie en haat teen die volmaakte wil van God. In plaas daarvan om dadelik ’n oordeel te vel, sou God sy mense toelaat om na sy onvolmaakte (ontoepaslike, onbehoorlike, onaanvaarbare, nie-ideale) wil af te dwaal en dan ’n deeglike en behoorlike straf vir hulle opstandigheid te ontvang!


      In hierdie boek sal jy ontdek hoe God mense toelaat om ’n koning te hê, maar dan die koning gebruik om hulle te straf. Hy laat mense toe om voorspoedig te wees, en dan stuur Hy waandenkbeelde en skraalheid in hulle siele in. Hy laat mense toe om afgode te maak wat hulle dan vernietig.


      Hy laat ’n profeet toe om op ’n sending te vertrek, maar dan stuur Hy ’n donkie om hom tereg te wys.


      God weerspreek Homself nie deur mense toe te laat om in sy onvolmaakte wil af te dwaal nie. Dit is sy reaksie op die rebellie, hardkoppigheid en verwerping van sy volmaakte wil. Eindelik ontvang alle mense die behoorlike, goed beplande en vernuwende oordele van God!


      Sommige mense noem die onvolmaakte wil die toelatende wil van God. Hierdie onvolmaakte wil van God is die plek waar baie bedienaars van die evangelie funksioneer. Sommige mense bestee hulle hele lewe in hierdie onvolmaakte wil van God.


      Dit lyk of alles goed gaan met mense in die onvolmaakte wil van God. Hulle bediening floreer en die guns van God rus oënskynlik op alles wat hulle doen. Maar oorvloed en oënskynlike sukses beteken nie dat God met jou tevrede is nie.

    

  


  
    
      Die meeste van ons word mislei deur die oënskynlike guns en wat mense “seëninge” noem.


      Geld en oorvloed was nog nooit ’n teken dat God met jou tevrede is nie. Die duiwel gee ook geld vir diegene wat hom dien. Satan het vir Jesus opdrag gegee om voor hom te buig en dan sal hy vir Hom die hele wêreld gee.


      God se teenwoordigheid en die stem van die Heilige Gees is wat jy moet soek, en nie die teenwoordigheid van geld of enige materiële voordeel nie.


      Wanneer jy met ’n bedienaar in aanraking kom, moet jy kyk of die teenwoordigheid van God by hom is. Jy moet kyk of die stem van God en die Woord van die Here teenwoordig is.


      Die Bybel is vol voorbeelde van God se mense wat van sy volmaakte wil af wegbeweeg na die onvolmaakte wil van God toe. Dit lyk of God mense seën wat in die onvolmaakte wil van God is, maar Hy is nie regtig met hulle tevrede nie.


      Kom ons kyk na ’n paar voorbeelde van mense wat na die onvolmaakte wil van God oorbeweeg het.


      1. Israel het in die onvolmaakte wil van God inbeweeg toe hulle op ’n koning aangedring het.


      Om ’n koning te hê was nie die volmaakte, volgroeide wens van God vir Israel nie. Maar God het dit vir hulle toegelaat en het privaat vir Samuel gesê dat die volk Hom verwerp het.

    


    
      Om ’n koning te hê was nie die volmaakte wil van God nie, en tog het God dit toegelaat. Soos jy sal ontdek, het hierdie reëling nie goed uitgewerk nie en die kinders van Israel het grootliks onder hulle konings gely.


    

  


  
    Dit is belangrik om nie mislei te word omdat God sekere dinge oënskynlik toelaat nie. Die ware hart van God word openbaar aan mense wat waarlik naby aan Hom lewe.


    Ons doen dit al die tyd. Ons sê wat polities reg klink wanneer ons in die openbaar is, maar ons openbaar ons ware hart elders. Jy moet leer om God se ware gedagtes en hart oor ’n saak op te soek.


    Die Here was ontevrede toe Hy Samuel toegelaat het om ’n koning aan te stel. Hy het geweet dat Hy deur sy volk verwerp is. Hy het geweet dat die volk net Samuel se seën as ’n verskoning gebruik het om Hom te verwerp. God het hulle versoek toegestaan, maar dit sou nie met Israel goed gaan nie. Wees op die uitkyk vir wanneer God oënskynlik dinge in jou lewe toelaat wat Hy nie regtig wou gehad het nie.


    Toe kom al die oudstes van israel bymekaar, en hulle gaan na Samuel in Rama en sê vir hom: kyk, u is oud, en u seuns wandel nie in u weë nie; stel nou ’n koning oor ons aan om ons te rig soos by al die nasies.


    Maar die woord was verkeerd in die oë van Samuel toe hulle gesê het: Gee ons ’n koning om ons te rig, en Samuel het tot die Here gebid.


    Toe sê die Here vir Samuel: LUISTER NA DIE VOLK IN ALLES WAT HULLE AAN JOU SÊ, WANT NIE JOU HET HULLE VERWERP NIE, maar my het hulle verwerp om nie koning oor hulle te wees nie.


    1 Samuel 8:4-7

  


  
    


    
      2. Bileam het uit die volmaakte wil van God beweeg toe hy voortgegaan het om vir ’n geleentheid te vra om vir die koning van moab te profeteer.


      Die Here het dit vir Bileam duidelik gemaak dat Hy nie wil hê dat hy iets met Balak, die koning van Moab, te doen moet hê nie. Bileam wou egter graag van die geld hê wat Balak aangebied het. Hy het druk op die Here uitgeoefen om hom toe te laat om met die koning te praat. Uiteindelik het die Here hom toegelaat om te gaan. Die Here het selfs vir hom raad gegee oor hoe hy met hulle moet praat. Moderne Christene sou gedink het dat dit beteken dat dit die wil van God was. Hierdie gedeelte wil ons egter waarsku dat God ons sal toelaat om ons eie ding te doen, terwyl Hy weet dat ons met rebellie vervul is.


      En God het na Bíleam gekom en gesê: wie is die manne daar by jou?


      en Bíleam het God geantwoord: Balak, die seun van Sippor, die koning van moab, laat my weet:


      kyk, daar het ’n volk uit egipte getrek en hulle het die oppervlakte van die land oordek. kom nou, vervloek hulle vir my; miskien sal ek hulle kan beveg en hulle verdrywe.


      TOE SÊ GOD VIR BÍLEAM: JY MAG NIE SAAM MET HULLE TREK NIE, JY MAG DIE VOLK NIE VLOEK NIE, WANT HULLE IS GESEËND.



      Toe staan Bíleam die môre op, en hy sê aan die vorste van Balak: Gaan na julle land, want die Here het geweier om my saam met julle te laat gaan.


      En die vorste van moab het klaargemaak en by Balak gekom en gesê: Bíleam het geweier om saam met ons te gaan.

    

  


  
    
      Daarop stuur Balak nog weer vorste wat meer en aansienliker was as die ander; en hulle het by Bíleam gekom en aan hom gesê: So spreek Balak, die seun van Sippor: laat jou tog nie terughou om na my te kom nie.


      Want ek sal jou baie hoog vereer en alles wat jy my sê, sal ek doen; daarom kom tog, vervloek hierdie volk vir my.


      Toe antwoord Bíleam en sê aan die dienaars van Balak: al gee Balak my sy huis vol silwer en goud, ek kan die bevel van die Here my God nie oortree om klein of groot te doen nie.


      Nou dan, bly julle tog ook vannag hier, dat ek mag weet wat die Here verder aan my sal sê.


      EN GOD HET IN DIE NAG NA BÍLEAM GEKOM EN AAN HOM GESÊ: AS DIE MANNE GEKOM HET OM JOU TE ROEP, STAAN DAN OP, GAAN MET HULLE SAAM; MAAR NET WAT EK JOU SÊ, DIT MOET JY DOEN.



      Toe maak Bíleam die môre klaar en saal sy eselin op, en hy het weggetrek saam met die vorste van moab. MAAR DIE TOORN VAN GOD HET ONTVLAM, OMDAT HY WEGGETREK HET; en die engel van die Here het gaan staan in die pad as sy teëparty, terwyl hy op sy esel ry en sy twee dienaars by hom was. 


      Numeri 22:9-22


      3. Die kinders van Israel het uit die volmaakte wil van God beweeg toe hulle voorspoed wou nastreef.


      Maar hulle het gou sy werke vergeet, op sy raadsbesluit nie gewag nie. en hulle het baie begerig geword in die woestyn en God versoek in die wildernis.

    


    
      Toe het Hy hulle gegee wat hulle gevra het, maar in hulle siel ’n maerte gestuur.

    

  


  
    
      Psalm 106:13-15

    


    
      Die kinders van Israel het net soos die moderne kerk geld nagejaag. Soos wat dit in daardie dae gebeur het, het die Here vir hulle voorspoed-predikers gegee wat die Woord gebruik het om hulle begeerte na aardse dinge te wettig.


      Die deurlopende oorbeklemtoning van die voorspoed- prediking met die gepaardgaande betowering daarvan het gelyk asof dit die wil van God is. Die teenwoordigheid van groot skares en die oënskynlike sukses van baie bedienings, skep ook die indruk dat God met alles tevrede is.


      Dit lyk asof God die Israeliete se begeerte na voorspoed toegestaan het, maar hulle was in die onvolmaakte wil van God omdat God hulle gestraf het omdat hulle so ’n begeerte na voorspoed gehad het. En die straf was ’n skraalheid in hulle lewe.


      God sou hulle nie gestraf het as hulle die regte ding gedoen het nie.


      God wil hê dat sy kinders voorspoedig moet wees, maar nie op die verkeerde manier en vir die verkeerde redes nie. Hy het vir hulle voorspoed gegee omdat Hy nie teen voorspoed is nie. Vandag gee God ook voorspoed vir sy kerk, maar dit lyk asof dit vergesel word van ’n skraalheid van gees, geestelike oppervlakkigheid, toetse, egskeidings, onsedelikheid en homoseksualiteit. Laat ons versigtig wees wat ons God probeer forseer om vir ons te gee, omdat ons dalk nie gelukkig sal wees met die gepaardgaande strawwe wat daarmee saamgaan as ’n mens jou eie wil wil afdwing nie.

    


    
      4. Die kinders van israel het in die onvolmaakte wil van God inbeweeg toe hulle vir aäron gedwing het om ’n kalf te maak.

    

  


  
    Die kinders van Israel het gelyk asof hulle hulle eie ding wil doen toe hulle vir Aäron opdrag gegee het om ’n afgod te maak om hulle te lei.


    Toe Aäron die kalf vir hulle gemaak het, moes hulle gedink het dat God ’n nuwe godsdiens begin het wat die aanbidding van afgode ingesluit het.


    Die Israeliete het in hulle nuwe godsdiens opgegaan en aanvaar dat God vir hulle toestemming gegee het omdat Aäron daarby betrokke was.


    Maar hulle was nie in die wil van God nie, selfs al het God se man hulle oënskynlik gelei. Dit was nie lank voordat hulle die straf geoes het omdat hulle in die onvolmaakte wil van God was nie.


    Toe die volk sien dat Moses vertoef om van die berg af te kom, het die volk rondom Aäron versamel en vir hom gesê: Kom, maak vir ons gode wat voor ons uit trek; want hierdie Moses, die man wat ons uit Egipteland laat optrek het, ons weet nie wat van hom geword het nie. 


    En Aäron sê vir hulle: Ruk die goue ringe af wat aan die ore van julle vroue, julle seuns en julle dogters is, en bring dit vir my.


    Toe het die hele volk die goue ringe afgeruk wat aan hulle ore was, en dit na aäron gebring.

  


  
    
      En hy het dit uit hulle hand geneem en dit met die beitel bewerk en daar ’n gegote kalf van gemaak. daarop sê hulle: dit is jou gode, o Israel, wat jou uit egipteland laat optrek het.


      Eksodus 32:1-4


      Hulle het by Horeb ’n kalf gemaak en gebuig voor ’n gegote beeld.


      En hulle het hul Heerlikheid verruil vir die afbeelding van ’n bees wat gras eet.


      Hulle het God vergeet, hulle Verlosser, wat groot dinge gedoen het in Egipte, wonders in die land van Gam, vreeslike dinge by die Skelfsee.


      Toe het Hy gesê dat Hy hulle sou verdelg, as Moses, sy uitverkorene, nie voor sy aangesig in die bres gaan staan het om sy grimmigheid af te keer, dat Hy nie sou vernietig nie.


      Psalm 106:19-23


      5. Nadab en abihu was in die onvolmaakte wil van God toe hulle ’n offer gebring het wat God nie gevra het nie.

    


    
      Om offers aan die Here te bring, is ’n goeie ding om te doen. En dit is presies wat Nadab en Abihu gedoen het. Hulle het offers aan die Here gebring, maar God was nie met hulle tevrede nie. Hulle het as gevolg daarvan gesterf. Ons sien weer mense wat goeie dinge doen, maar gestraf word omdat dit nie in die volmaakte wil van God is nie.


      En die seuns van Aäron, Nadab en Abíhu, het elkeen sy vuurpan geneem en vuur daarin gegooi en reukwerk daarop gesit en vreemde vuur voor die aangesig van die Here gebring, wat Hy hulle nie beveel het nie.


      Daarop het daar vuur van die aangesig van die Here uitgegaan en hulle verteer, en hulle het gesterwe voor die aangesig van die Here.








      
        Levitikus 10:1-2


        6. Abraham het in die onvolmaakte wil van God inbeweeg toe hy ’n erfgenaam deur Hagar voortgebring het.


      

    


    
      Abraham het allerhande soorte probleme in sy lewe ingebring toe hy by Hagar ’n kind gehad het. God het nie vir hom opdrag gegee om ’n kind by Hagar te hê nie, maar hy wou sy vrou behaag.


      God het hom toegelaat om met Hagar te trou en Hagar selfs met ’n kind geseën. Maar dit was nie die volmaakte wil van God nie. God het vir hom vertel dat Hy hom deur Sara die vader van baie nasies sal maak.

    


    
      
        Maar Sarai, die vrou van Abram, het vir hom geen kinders gebaar nie; en sy het ’n Egiptiese slavin gehad met die naam van Hagar.

      


      
        En Sarai het vir Abram gesê: Jy weet, die Here het my nie toegelaat om moeder te word nie. Gaan tog in by my slavin; miskien sal ek uit haar gebou word. En abram het na Sarai geluister.


        Genesis 16:1-2


        7. Die kinders van Israel het uit die volmaakte wil van God uitbeweeg toe God hulle toegelaat het om egskeiding te pleeg.

      

    


    
      God het dit nooit so bedoel dat ons egskeiding moet pleeg nie. Maar Hy het dit skynbaar toegelaat en selfs huwelike met meer vroue in die Ou Testament geseën.

    

  


  
    


    
      Daar is baie mense wat glo dat huwelike met meer vroue Bybels aanvaarbaar is, omdat al die aartsvaders meer vroue gehad het. Waarom blyk dit dan dat God ’n dubbele sienswyse oor egskeiding en hertrou in die Ou Testament gehad het?


      Toe die vraag oor egskeiding opgekom het, het Jesus die probleem eens en vir altyd opgelos. Hy het die volmaakte wil van God geopenbaar. Hy het vir ons gewys dat God nie werklik egskeiding en hertrou goedgekeur het nie.


      In die Ou Testament lyk dit asof God egskeiding goedgekeur het, maar dit was maar net sy reaksie op die hardheid van die mense se hart.


      Onthou dat jy in die volmaakte wil van God in sy oorspronklike plan vir jou lewe inpas. Egskeiding was nie deel van sy oorspronklike plan nie. God het dit toegelaat omdat Hy erken het dat die mense se hart verhard was. Dit mag lyk of God sekere dinge in jou lewe en in jou bediening toelaat. Miskien is dit omdat jou hart verhard is.


      Toe kom die Fariseërs na Hom; en, om Hom te versoek, stel hulle Hom die vraag of dit ’n man geoorloof is om van sy vrou te skei?


      Maar Hy antwoord en sê vir hulle: Wat het Moses julle beveel?


      En hulle sê: Moses het toegelaat om ’n skeibrief te skrywe en van haar te skei.


      En Jesus antwoord en sê vir hulle: Vanweë die hardheid van julle harte het hy vir julle hierdie gebod geskrywe, maar van die begin van die skepping af het God hulle man en vrou gemaak.


      Om hierdie rede sal die man sy vader en moeder verlaat en sy vrou aankleef, en hulle twee sal een vlees word, sodat hulle nie meer twee is nie, maar een vlees.


      Wat God dan saamgevoeg het, mag geen mens skei nie. 


      Markus 10:2-9

    


    
      


    

  


  


  
    
    
Hoofstuk 2




      Om te verstaan hoe mense in die onvolmaakte wil van God beland 

    


    
      
        Daarom moet julle nie onverstandig wees nie, maar VERSTAAN wat die wil van die Here is.

      


      
        Efesiërs 5:17


        1. Mense beland in die onvolmaakte wil van God deurdat hulle nie die stem van God goed hoor nie.


        Maar SAMUEL HET DIE HERE NOG NIE GEKEN NIE; OOK WAS DIE WOORD VAN DIE HERE NOG NIE AAN HOM GEOPENBAAR NIE.

      

    


    
      1 Samuel 3:7

    

  


  
    


    
      Dit is belangrik om in staat te wees om te hoor wanneer God praat. As jy nie kan weet wanneer dit God is wat gepraat het nie, gaan jy in ernstige moeilikheid wees. Dit is waarom die kuns om God se stem te hoor, so lewensbelangrik vir jou oorlewing is. Dit is net wanneer jy die kuns ontwikkel het om te hoor dat jy in die volmaakte wil van God sal kan wees. Baie mense is in die onvolmaakte wil van God omdat hulle nie hoor nie en nie kan hoor wanneer God praat nie.

    


    
      
        2. Mense beland in die onvolmaakte wil van God omdat God mense toegelaat het om ’n vrye wil te hê.

      


      
        Maar almal wat Hom aangeneem het, aan hulle het Hy mag gegee om kinders van God te word, aan hulle wat in sy Naam glo ...

      

    


    
      Johannes 1:12

    


    
      Verbasend genoeg dwing God niemand om Hom lief te hê of Hom te dien nie. God respekteer jou wil of besluit om hemel of hel toe te gaan. As jy besluit om iets teen sy wil te doen, sal Hy jou besluit respekteer en jou toelaat om jouself te vernietig.


      Die verlore seun is toegelaat om sy huis te verlaat omdat sy vader beter geweet het as om ’n onwillige en opstandige seun by die huis te hou. Jesus het na hierdie wêreld toe gekom om ons almal te red. Maar Hy respekteer die wil van die mense om sy verlossing te aanvaar of Hom te verwerp.


      En dit is die oordeel: dat die lig in die wêreld gekom het, en die mense het die duisternis liewer gehad as die

    


    
      
        lig; want hulle werke was boos.

      


      
        Johannes 3:19

      

    

  


  
    


    
      Mense sal veroordeel word omdat die Lig na die wêreld toe gekom het, maar hulle het die duisternis uit eie vrye wil verkies.


      3. Mense het in die onvolmaakte wil van God beland omdat hulle soos ander wou wees.


      Om soos ander te wil wees, is die heel gevaarlikste begeerte wat ’n mens van God kan hê. Om soos ander te wil wees, lei jou daartoe om God en sy wil te verwerp. Jesus het gesê: “Ek ontvang nie eer van mense nie” (Johannes 5:41).

    


    
      Toe kom al die oudstes van Israel bymekaar, en hulle gaan na Samuel in Rama en sê vir hom: Kyk, u is oud, en u seuns wandel nie in u weë nie; stel nou ’n koning oor ons aan om ons te rig SOOS BY AL DIE NASIES.


      1 Samuel 8:4-5


      4. Mense beland in die onvolmaakte wil van God omdat hulle voorbarig is.

    


    
      Om voorbarig te wees is om aanmatigend te aanvaar dat voorregte vir jou gegee moet word. Ussia het verkeerdelik aanvaar dat hy die reg gehad het om die werk van die priesters te doen net omdat hy die koning was. Ons aanvaar dikwels dat ons die wil van God ken, omdat Hy ons in die verlede gebruik het. Wanneer ons aanmatigend word, aanvaar ons dat ons gedagtes God se gedagtes is en dat ons wil God se wil is. Aanmatiging en hoogmoed lei ons in die sonde in en laat ons in die onvolmaakte wil van God beland. Maak nie saak wie jy is nie, jy is nog eers maar ’n mens en jou wil is nie noodwendig God se wil nie. Jy moet die wil van God soek.

    

  


  
    
      Maar toe hy sterk geword het, was sy hart hoogmoedig, sodat hy baie verkeerd gedoen en ontrou gehandel het teen die Here sy God; want hy het in die tempel van die Here gegaan om offerrook te laat opgaan op die reukaltaar.


      Maar die priester Asárja het hom gevolg en tagtig priesters van die Here, flukse manne, saam met hom, en teen koning Ussía opgetree en aan hom gesê: Dit kom u nie toe, Ussía, om vir die Here offerrook te laat opgaan nie, maar aan die priesters, seuns van aäron, wat geheilig is om te offer. Gaan uit die heiligdom uit, want u het ontrou gehandel, en dit sal u van die kant van die Here God nie tot eer strek nie.


      Maar Ussía het woedend geword; en terwyl hy, met die wierookpan in sy hand, woedend was op die priesters, slaan die melaatsheid op sy voorhoof uit voor die oë van die priesters, in die huis van die Here langs die reukaltaar.


      Toe Asárja, die hoofpriester, en al die priesters na hom kyk en sien dat hy melaats was aan sy voorhoof, het hulle hom gou daarvandaan weggedrywe, en hy het ook self gou gemaak om weg te kom, want die Here het hom aangetas.


      2 Kronieke 26:16-20


      5. Mense beland in die onvolmaakte wil van God deur te gou te rus.

    


    
      Moenie te gou juig of die houding van ’n wenner aanneem nie. Dit is die seker teken dat jy binnekort vernietig sal word. Dawid het gerus en nie gaan oorlog maak nie, selfs al was dit die tyd vir oorlog. Hierdie enkele oomblik van ontspanning het veroorsaak dat hy in die onvolmaakte wil van God beland het. Die onvolmaakte wil van God het een van die donkerste tydperke in sy lewe en bediening geword.

    

  


  
    
      
        En ná verloop van die jaar, teen die tyd dat die konings uittrek, stuur Dawid Joab en sy dienaars saam met hom uit en die hele Israel. En hulle het die land van die kinders van Ammon verniel en Rabba beleër, TERWYL DAWID IN JERUSALEM GEBLY HET.


      


      
        2 Samuel 11:1


        6. Mense beland in die onvolmaakte wil van God as gevolg van hulle ongeduld.

      

    


    
      Jy moet geduldig op die wil van God wag om jou te help om baie vrug vir die Here te dra.


      As die mense geduldig op Moses gewag het om van die berg af te kom, sou hulle nooit veertig jaar van hulle lewe in die woestyn deurgebring het nie.


      Om veertig jaar in die woestyn deur te bring, was nie die volmaakte wil van God nie. Veertig jaar in die woestyn was die onvolmaakte wil van God wat as gevolg van hulle ongeduld op die kinders van Israel afgedwing is. Mag jy daarvan bevry word om as gevolg van jou ongeduld ’n woestyn-seisoen in jou lewe te ontvang!


      TOE DIE VOLK SIEN DAT MOSES VERTOEF OM VAN DIE BERG AF TE KOM, het die volk rondom Aäron versamel en vir hom gesê: Kom, maak vir ons gode wat voor ons uit trek; want hierdie Moses, die man wat ons uit Egipteland laat optrek het, ons weet nie wat van hom geword het nie.


      Eksodus 32:1

    

  


  
    


    
      7. Mense beland in die onvolmaakte wil van God as gevolg van menslike manipulasie.

